b'\n_START_ARTICLE_\nFunda\xc8\x9bia European\xc4\x83 Dr\xc4\x83gan\n_START_PARAGRAPH_\nFunda\xc8\x9bia European\xc4\x83 Dr\xc4\x83gan este o organiza\xc8\x9bie pe scar\xc4\x83 european\xc4\x83, constituit\xc4\x83 \xc3\xaen mod legal \xc3\xaen anul 1967 de profesorul Iosif Constantin Dr\xc4\x83gan. \xc3\x8enc\xc4\x83 din anul 1950 prof. Dr\xc4\x83gan a \xc3\xaenceput primele ini\xc8\x9biative europene, \xc3\xaencep\xc3\xa2nd cu publica\xc8\x9bia Buletin European, (primul num\xc4\x83r din 15 martie 1950), editat\xc4\x83 f\xc4\x83r\xc4\x83 continuitate, unite ulterior \xc3\xaen mod stabil \xc8\x99i coerent de c\xc4\x83tre Funda\xc8\x9bia European\xc4\x83 Dr\xc4\x83gan._NEWLINE_Sarcina Funda\xc8\x9biei este aceea de a promova cultura, at\xc3\xa2t prin r\xc4\x83sp\xc3\xa2ndirea \xc8\x99i propagarea ideilor, c\xc3\xa2t \xc8\x99i prin cercetare, cu scopul de a dezvolta, printr-o mai bun\xc4\x83 cunoa\xc8\x99tere reciproc\xc4\x83, diversele culturi ale popoarelor, un spirit de colaborare \xc8\x99i de comuniune \xc3\xaentre na\xc8\x9biuni, finalizat\xc4\x83 prin formarea unei con\xc8\x99tiin\xc8\x9be europene._NEWLINE_Pentru a realiza scopurile statutare, Funda\xc8\x9bia European\xc4\x83 Dr\xc4\x83gan, \xc3\xaen cursul vie\xc8\x9bii sale a dat na\xc8\x99tere la multe activit\xc4\x83\xc8\x9bi interna\xc8\x9bionale: universit\xc4\x83\xc8\x9bi private (Universitatea European\xc4\x83 Dr\xc4\x83gan \xc3\xaen Rom\xc3\xa2nia, Golden Age University la Milano), cursuri de specializare post-universitare, activit\xc4\x83\xc8\x9bi editoriale, un Centru de Cibernetic\xc4\x83 \xc8\x99i Asocia\xc8\x9bia European\xc4\x83 pentru studiul Bioeconomiei, crearea de reviste specializate, dintre care Buletinul European, colaborarea cu Asocia\xc8\x9bia Geoarheologic\xc4\x83, realizarea Centrului de Cercet\xc4\x83ri Istorice din Vene\xc8\x9bia, Centrul Interna\xc8\x9bional de Studii Tracice, CERMA (Centru European de Cercet\xc4\x83ri Medicale Aplicate), organizarea de cicluri de conferin\xc8\x9be \xc8\x99i simpozioane interna\xc8\x9bionale cu variate teme culturale \xc8\x99i \xc8\x99tiin\xc8\x9bifice: istorie, \xc8\x99tiin\xc8\x9be politice, bunuri culturale, medicin\xc4\x83, arheologie, dreptul umanitar, cooperare juridic\xc4\x83 interna\xc8\x9bional\xc4\x83, \xc8\x99tiin\xc8\x9be umane, dialog \xc3\xaentre religii, bioeconomia \xc8\x99i altele._NEWLINE_Funda\xc8\x9bia consider\xc4\x83 c\xc4\x83 o real\xc4\x83 unitate european\xc4\x83 nu este doar un eveniment politic \xc8\x99i economic, ci trebuie s\xc4\x83 se realizeze prin crearea unei adev\xc4\x83rate comunit\xc4\x83\xc8\x9bi culturale europene. Din acest motiv, \xc3\xaen centrul diverselor activit\xc4\x83\xc8\x9bi dezvoltate \xc3\xaen cursul anilor a stat dorin\xc8\x9ba european\xc4\x83 de a favoriza, prin respectul \xc8\x99i recunoa\xc8\x99terea diferen\xc8\x9belor \xc8\x99i eterogenit\xc4\x83\xc8\x9bii, crea\xc8\x9bia \xc8\x99i dezvoltarea unei comunit\xc4\x83\xc8\x9bi culturale europene.'